UPDATE: Mircea Sandu, fost președinte la FRF în perioada în care DIICOT susține că a fost delapidată suma de 1 milion de euro, a declarat că din punctul său de vedere acest caz nu stă în picioare. Sandu precizează că banii veniți de la forurile internaționale au fost cheltuiți conform cu acordul dintre FRF și FIFA.

„Banii nu pot să dispără din Federație în niciun caz. Banii erau pentru diverse proiecte, fotbal feminin, arbitri, juniori. E foarte greu să faci ceva în afară de ce e stipulat acolo pentru că trebuie să dai raportul. Nu se alocă bani oricum, nu se pot cheltui bani oricum. Pentru mine e surprinzător că a apărut acest caz. Nu am absolut nicio emoție! Bilanțul nostru financiar este depus la Ministerul de Finanțe. Din punctul meu de vedere nu există această cauză”, a declarat Mircea Sandu la ProSport LIVE.

Iuliu Mureșan, șeful CFR-ului, va merge la audieri la DIICOT în scandalul momentului din fotbalul românesc, dar președintele clubului ardelean spune că nu are nici cea mai mică emoție în acest caz.

„Nu am niciun fel de emoție legată de audieri. Nici eu, nici clubul. Prin conturile mele sau ale CFR-ului nu a trecut niciun euro din cei despre care se vorbește. În rest, să răspundă cei în cauză”, a declarat Iuliu Mureșan la ProSport LIVE. (intervenția integrală a lui Iuliu Mureșan poate fi urmărită AICI).

UPDATE: Banii de la FIFA au fost delapidați către conturile unor persoane din conducerea FRF, în ultima perioadă a mandatului lui Mircea Sandu. Vor fi citați la audieri, deocamdată, în calitate de martori, toți membrii Comitetului Executiv din perioada 2010-2012.

„Procurorul vrea să se convingă de anumite chestiuni ale gestionării Federației și sigur că eu, în calitatea mea, că am fost chemat ca martor, o să trebuiască să răspund pentru perioada în care am avut mandat în Comitetul Executiv – 2005-2009. Absolut nicio informație nu am, dar atât că e cu Federația Română de Fotbal”, a declarat Patrițiu Abrudan, conform Digi24.

Foști oficiali ai Federației Române de Fotbal sunt suspectați că ar fi deturnat 1 milion de euro de la forurile continentale, în perioada 2010-2012, în mandatul fostei conduceri a FRF, informează Mediafax

Procurorii DIICOT au deschis un dosar în acest sens, iar primul om de fotbal audiat marți dimineață este Patrițiu Abrudan, fost vicepreședinte FRF și fost vicepreședinte al Comisiei Centrale a Arbitrilor, anunță televiziunile de știri.

Fostul vicepreședinte al Comisiei Centrale a Arbitrilor (CCA) Patrițiu Abrudan este audiat marți la DIICOT, în cauză fiind un dosar care vizează infracțiuni din perioada 2010-2012, comise de un grup care urmărea „însușirea sumei de un milion de dolari” proveniți din finanțarea FRF de către FIFA.

„Perioada 2010-2012 a fost momentul la care s-ar fi constituit un grup infracțional organizat prin care s-a urmărit însușirea sumei de peste un milion de dolari provenită din finanțarea FRF de către FIFA. Banii ar fi fost supuși unui proces de reciclare fiind transferați succesiv prin conturile ,ai multor persoane juridice și fizice”, au precizat surse judiciare.

Patrițiu Abrudan a fost și vicepreședinte al Federației Române de Fotbal (FRF) în mandatul lui Mircea Sandu.